Med en fritstilling, seks måneders løn og et ekstra beløb på godt en halv million kroner blev en sag om sexchikane i forsommeren lukket ned på Kunstakademiets Billedkunstskoler i København. Det viser Politikens aktindsigt om sagen. Fratrædelsen skyldtes ifølge Politikens oplysninger en sag mod en studerende, som ledelsen i en intern mail skrev havde »karakter af sexchikane og seksuelle krænkelser«.

Det viser sig, at daværende rektor, Sanne Kofod Olsen, allerede i 2015 blev bekendt med episoden, der var årsag til fratrædelsen. Den tidligere rektor oplyser, at hun ikke reagerede i 2015, fordi oplysningerne ikke kom fra første hånd, og fordi hændelsen relaterede sig til en afdeling, der var meget populær.

»At jeg kædede skolens succes sammen med almindelig god opførsel og godt studiemiljø, skyldes sikkert en eller anden form for naivitet fra min side«, forklarer hun i en mail.